भगवान श्रीकृष्ण ने कहा- ‘द्रौपदी! मैं तो भूख और थकावट से कष्ट पा रहा हूँ और तुझे हँसी सूझती है। यह हँसी का समय नहीं है, जल्दी जा और बटलोई लाकर मुझे दिखा। इस प्रकार हठ करके भगवान ने द्रौपदी से बटलोई मँगवाई। देखा तो उसके अन्दर जरा-सा साग लगा हुआ है, उसे ही लेकर उन्होंने खा लिया और बोले- ‘इस साग के द्वारा सम्पूर्ण जगत के आत्मा यज्ञभोक्ता परमेश्वर तृप्त एवं संतुष्ट हों।’ फिर श्रीकृष्ण ने सहदेव से कहा- ‘अब शीघ्र ही मुनियों को भोजन के लिए बुला लाओ।’ सहदेव दुर्वासा आदि मुनियों को बुलाने गए। मुनि लोग उस समय जल में स्नान कर रहे थे। उन्हें सहसा पूर्ण तृष्टि मालूम हुई, मानो भोजन कर चुके हों, उनको बार-बार अन्न के रस से युक्त डकारें आने लगीं। सबकी एक ही जैसी अवस्था हो रही थी। फिर सब लोग दुर्वासा से कहने लगे, ब्रह्मर्षि! इस समय तो इतनी तृष्टि हो गई है कि कण्ठ तक अन्न भरा हुआ जान पड़ता है। कैसे भोजन करेंगे? हमने जो राजा युधिष्ठिर के यहाँ रसोई तैयार कराई है, वह व्यर्थ होगी। अब हमें क्या करना चाहिए।